Pravila prodajne aktivnosti “Vrlo jak ponedjeljak”

* organizator prodajne aktivnosti je trgovačko društvo Manta d.o.o., Jankomir 33, Zagreb, OIB: 44426143196
* u prodajnoj aktivnosti je moguće sudjelovati kupnjom u trgovinama te ugostiteljskim i uslužnim objektima u trgovačkim centrima *City Center one* East, Slavonska avenija 11D, Zagreb i *City Center one* West, Jankomir 33, Zagreb (u nastavku kratko: Trgovački centri) svaki treći ponedjeljak u mjesecu, u razdoblju od rujna do prosinca 2025. godine, odnosno na dane: 15. rujan, 20. listopad, 17. studeni i 15. prosinac 2025. godine (u nastavku kratko: Dan(i) prodajne aktivnosti)
* za sudjelovanje u prodajnoj aktivnosti potrebno je preuzeti besplatnu karticu prodajne aktivnosti, koja sadržava jedinstveni serijski broj, i to na mjestu za informacije (info pult) u Trgovačkim centrima
* minimalan iznos kupnje potreban za sudjelovanje u prodajnoj aktivnosti, odnosno potreban za pretvaranje računa u bodove koji se bilježe na kartici prodajne aktivnosti, je 10,00 EUR po računu, pri čemu za svaki potrošen 1,00 EUR, kupac dobiva 1 bod na kartici prodajne aktivnosti
* stanje bodova na kartici prodajne aktivnosti kupac može provjeriti na mjestu za informacije (info pult) u Trgovačkim centrima na svaki Dan prodajne aktivnosti i na web stranici organizatora upisom jedinstvenog serijskog broja kartice prodajne aktivnosti
* u slučaju da kupac izgubi karticu prodajne aktivnosti, bodovi prikupljeni na istoj se neće moći uzeti u obzir, odnosno isti će ostati neiskorišteni, međutim svaki kupac može, po gubitku svoje, preuzeti novu karticu prodajne aktivnosti te krenuti s prikupljanjem bodova ispočetka, pri čemu se računi temeljem kojih je prikupio bodove na izgubljenoj kartici prodajne aktivnosti neće moći uzeti u obzir za sakupljanje bodova na novoj kartici prodajne aktivnosti
* račune je moguće pretvoriti u bodove na kartici prodajne aktivnosti isključivo na onaj Dan prodajne aktivnosti na koji je ostvarena predmetna kupnja
* računi izdani temeljem kupnji ostvarenih tijekom prethodnog Dana prodajne aktivnosti, ili bilo kojeg drugog dana, ne mogu se pretvoriti u bodove na kartici prodajne aktivnosti
* računi izdani za kupnju poklon bonova Trgovačkih centara (na mjestu za informacije – info pultu, putem predračuna ili online), kao ni računi iz mjenjačnica, ne mogu biti pretvoreni u bodove na kartici prodajne aktivnosti
* nakon 500 bodova sakupljenih na kartici prodajne aktivnosti, kupac ih može zamijeniti za poklon bon Trgovačkih centara u protuvrijednosti od 20,00 EUR na mjestu za informacije (info pult) na Dan prodajne aktivnosti i na dva dodatna dana, 20. i 21. prosinca 2025. godine u razdoblju od 9,00 do 21,00 h, pri čemu na dodatne dane nije moguće prikupljanje bodova, odnosno pretvaranje računa izdanih na Dane prodajne aktivnosti u bodove
* u istom Danu prodajne aktivnosti u saldo bodova moguće je dodati samo po jedan račun iz iste trgovine, odnosno istog ugostiteljskog, odnosno istog uslužnog objekta
* maksimalan broj bodova koji se može ostvariti temeljem jednog ili više računa u jednom Danu prodajne aktivnosti je 1000
* prilikom pretvaranja računa u bodove, kod sebe je potrebno imati karticu prodajne aktivnosti i račune
* svaki račun koji se pretvori u bodove na kartici prodajne aktivnosti, označava se žigom koji se stavlja na stražnju stranu računa
* organizator ne zadržava račune, oni ostaju kod kupca
* nakon zamjene sakupljenih bodova na kartici prodajne aktivnosti za poklon bon Trgovačkih centara, iskorišteni bodovi se brišu, dok preostali bodovi ostaju na kartici prodajne aktivnosti - primjerice, ako se na kartici prodajne aktivnosti nalaze 673 boda, a 500 bodova se zamijeni za poklon bon Trgovačkih centara od 20 eura, na kartici ostaju 173 boda
* prilikom zamjene bodova za poklon bon Trgovačkih centara, organizator, odnosno osoba ovlaštena od strane organizatora će, temeljem uvida u osobnu iskaznicu kupca, a koju će vratiti kupcu ne radeći presliku iste, utvrditi da li je kupac punoljetan, a samim time ima li pravo sudjelovati u prodajnoj aktivnosti, te zabilježiti ime i prezime kupca i broj njegove kartice prodajne aktivnosti na zapisnik o predaji poklon bonova, kojeg će kupac potpisati i zaprimiti jedan primjerak istog, dok će jedan primjerak zadržati organizator
* bodove sakupljene na kartici prodajne aktivnosti, kao ni poklon bon, nije moguće zamijeniti za novčanu isplatu, niti je moguće ostvariti financijski povrat
* sudionik prodajne aktivnosti nema pravo zahtijevati drugačije načine kompenzacije za prikupljene bodove od onih utvrđenih ovim pravilima
* pravo na sudjelovanje u prodajnoj aktivnosti imaju sve fizičke, punoljetne osobe, osim zaposlenika organizatora, zaposlenika društva koje upravlja Trgovačkim centrima i društava angažiranih od strane organizatora i/ili društva koje upravlja Trgovačkim centrima za rad na Trgovačkim centrima, zaposlenika trgovina, ugostiteljskih i uslužnih objekata Trgovačkih centara, odnosno zaposlenika zakupnika u Trgovačkim centrima, te zaposlenika svih trećih osoba koje je organizator angažirao za rad na prodajnoj aktivnosti
* organizator zadržava jednostrano pravo izmjene uvjeta sudjelovanja i same prodajne aktivnosti, kao i pravo da obustavi predmetnu aktivnost prema vlastitoj diskrecijskoj odluci u bilo kojem trenutku

**OBRADA OSOBNIH PODATAKA**

* u odnosu na sve kupce koji zamijene prikupljene bodove za poklon bon(ove), prilikom preuzimanja poklon bon(ova) organizator prikuplja i obrađuje njihovo ime i prezime, te potpis
* detaljne informacije o obradi osobnih podataka (svrhama, razdobljima čuvanja podataka, pravima ispitanika, itd.) prilog su ovih pravila i čine njihov sastavni dio (Prilog 1 – Obavijest o obradi osobnih podataka)

**PRILOG 1 – OBAVIJEST O OBRADI OSOBNIH PODATAKA**

Voditelji obrade osobnih podataka su društva MANTA d.o.o., Jankomir 33, Zagreb, OIB: 44426143196 (kao vlasnik Trgovačkih centara) i CC Real d.o.o., Jankomir 33, Zagreb, OIB: 95199223369 (kao upravitelj Trgovačkih centara), koji djeluju kao zajednički voditelji obrade („**Mi**“, „**Organizator**“). Sukladno dogovoru između zajedničkih voditelja, CC Real je kontaktna točka za bilo kakva pitanja vezano za obradu Vaših osobnih podataka.

Kao Organizator prikupljamo određene podatke radi provođenja prodajne aktivnosti Vrlo jak ponedjeljak“ („Prodajna aktivnost“). U ovoj obavijesti možete saznati detalje o obradi osobnih podataka.

**Koji podaci se prikupljaju?**

U sklopu Prodajne aktivnosti, kao organizator, prikupljamo ime i prezime naših kupaca koji zamijene prikupljene bodove za poklon bon(ove) („**Ispitanik**“ ili „**Vi**“). Podatke prikupljamo izravno od Vas isključivo prilikom preuzimanja poklon bon(ov)a.

Prilikom preuzimanja poklon bon(ova) vrši se uvid u osobnu iskaznicu Ispitanika pri čemu se provjeravaju podaci o imenu i prezimenu te datumu rođenja. Provjera datuma rođenja potrebna je radi utvrđivanja ispunjavanja pravila Prodajne aktivnosti budući da je 18 godina određeno kao minimalna dob sudionika Prodajne aktivnosti.

Navedeni podaci upisuju se u zapisnik o preuzimanju poklon bona. Također, obrađujemo i potpis Ispitanika na zapisniku kako bismo mogli evidentirati da je Ispitanik poklon bon uistinu preuzeo.

Ističemo kako ne uzimamo presliku osobne iskaznice niti pregledavamo ostale podatke s osobne iskaznice. Napominjemo kako su jedini podaci koje upisujemo u zapisnik o preuzimanju poklon bona ime i prezime, potpis Ispitanika te datum i mjesto preuzimanja.

**Zašto i na temelju koje pravne osnove obrađujemo Vaše podatke?**

Prikupljene podatke obrađujemo vezano za naše računovodstvene, odnosno knjigovodstvene obveze – zapisnik s podacima nam je nužan kako bismo mogli dokazati trošak, tj. korištenje poklon-bonova. Također obrađujemo podatke radi osiguranja mogućnosti dokazivanja ispunjavanja naših obveza prema sudioniku Prodajne aktivnosti.

Pravna osnova za obradu osobnih podataka je čl. 6 (1) (c) Opće uredbe o zaštiti osobnih podataka, odnosno ispunjenje pravne obveze koje imamo u skladu s računovodstvenim propisima.

Ako Ispitanik odbije dati zatražene podatke, nažalost nećemo biti u mogućnosti predati poklon bon(ov)e.

**Tko ima pristup vašim podacima?**

Uvid i pristup osobnim podacima Ispitanika imaju:

* samo za to ovlaštene osobe organizatora Prodajne aktivnosti , točnije, odgovorne osobe i nadležni (marketing, računovodstvo, IT i pravni) odjeli društva koje upravlja Trgovačkim centrima – društvo CC Real d.o.o., te
* ovlaštene osobe marketinške agencije ZOO Agencija d.o.o., Lička ulica 33, Zagreb, OIB: 70220776942 („**Agencija**“) koje rade na Prodajnoj aktivnosti na Mjestu za informacije u Trgovačkim centrima i koje će sastaviti zapisnik i poklon bon(ove) predati Ispitanicima.

Agencija u provedbi Prodajne aktivnosti sudjeluje kao izvršitelj obrade te je s Agencijom sklopljen ugovor o obradi osobnih podataka u skladu s čl. 28. Opće uredbe o zaštiti osobnih podataka. Ovlaštene osobe Agencije vrše samo uvid u osobnu iskaznicu te popunjavaju zapisnik o predaji bon(ov)a koji ne zadržavaju, već predaju voditelju obrade.

**Koliko dugo čuvamo Vaše osobne podatke?**

Podatke dostavljene u sklopu Prodajne Aktivnosti čuvamo 11 godina, radi ispunjenja naših zakonskih obveza koje proizlaze iz računovodstvenih propisa.

U svakom slučaju, poduzimamo sve odgovarajuće mjere zaštite povjerljivosti i sigurnosti osobnih podataka, a posebice da je pristup podacima strogo ograničen na osobe ovlaštene obrađivati podatke za navedene svrhe. Podatke ne dostavljamo trećim osobama, osim u slučaju inspekcijskog, poreznog nadzora ili sličnih postupaka (npr. uvid od strane nadležnih tijela, naših pravnih savjetnika i sl.). Ne vršimo prijenos podataka u treće zemlje ili međunarodne organizacije.

**Vaša prava i kontaktni podaci**

* Pravo na pristup informacijama: imate pravo dobiti potvrdu o obradi Vaših osobnih podataka (uključujući kopiju tih podataka) te dodatne informacije o obradi Vaših podataka i Vašim pravima.
* Pravo na brisanje: ako su ispunjeni uvjete predviđeni propisima (npr. ako podaci više nisu nužni u odnosu na svrhe za koje su obrađivani), imate pravo ishoditi, bez nepotrebnog odgađanja, brisanje svojih osobnih podataka. Ako ipak postoji zakonit razlog za daljnju obradu podataka, o tome ćemo Vas detaljno informirati u sklopu odgovora na Vaš zahtjev.
* Pravo na ispravak: ako su Vaši podaci netočni ili nepotpuni, imate pravo ishoditi ispravak odnosno dopunu tih podataka.
* Pravo na ograničenje obrade: ako su ispunjeni uvjete predviđeni propisima (npr. ako smatrate da obrada nije zakonita, ali ne želite da Vas brišemo iz baze podataka), imate pravi ishoditi ograničenje obrade Vaših podataka.
* Pravo na prigovor: kada vaše podatke obrađujemo na temelju legitimnog interesa,, imate pravo prigovoriti obradi svojih podataka. U slučaju takvog prigovora nećemo dalje obrađivati Vaše osobne podatke, osim u slučaju da dokažemo da postoje uvjerljivi legitimni razlozi za obradu koji nadilaze vaše interese ili ako je to potrebno radi ostvarivanja ili obrane naših pravnih zahtjeva.
* Pravo na prenosivost: ako se obrada provodi automatiziranim putem, imate pravo svoje osobne podatke zaprimiti u strukturiranom, uobičajeno upotrebljavanom i strojno čitljivom formatu i prenijeti ih drugom pružatelju usluga. Ako je to tehnički izvedivo, imate pravo na izravni prijenos podataka od nas drugome voditelju obrade.

Sukladno dogovoru između zajedničkih voditelja, CC Real je kontaktna točka za bilo kakva pitanja vezano za obradu Vaših osobnih podataka. U slučaju da želite ostvariti svoja prava ili imate kakav upit oko obrade Vaših osobnih podataka, rado ćemo Vam odgovoriti, stoga nam se slobodno nam obratite na email adresu: marketing@citycenterone.hr.

Također, u svakom trenutku imate pravo podnijeti pritužbu u vezi obrade svojih osobnih podataka Agenciji za zaštiti osobnih podataka, Ulica Metela Ožegovića 16, 10 000 Zagreb, e-mail: [azop@azop.hr](mailto:azop@azop.hr)..